30.12.2022 г.
BG
Официален вестник на Европейския съюз
C 498/5
29. приветства призива на председателя на Европейската комисия за повече солидарност между поколенията и изтъква водещата роля на КР в ангажирането на младите хора и младежките организации за оформяне на бъдещето на Европа, по-специално чрез разработване на Харта на ЕС за младежта и демокрацията; 30. отбелязва, че в периода 2011—2020 г. се е увеличил делът на жените, избрани на всички политически равнища — от местно до национално равнище— но изразява съжаление, че те все още представляват само една трета от общия брой на всички равнища.
През 2021 г. само в 16 от 285-те регионални асамблеи в ЕС е постигнато равенство между избраните кандидати.
КР признава, че сред неговите членове далеч няма баланс между жените и мъжете и очаква от държавите членки да разгледат този въпрос.
Поради това КР ще стартира процес на размисъл за това как да увеличи участието на жените в своята работа, на своите ръководни позиции и в своя състав, и призовава държавите членки да организират инициативи, насочени към предоставяне на възможности на жените в местната и регионалната политика с цел преодоляване на дискриминацията в политическия свят и борба с пречките, пред които са изправени жените, включително стереотипите; 31. настоятелно призовава държавите членки да въведат, с пълноценното участие на местните и регионалните власти, всички необходими мерки за бързо постигане на целта, определена в Директивата на ЕС относно борбата с насилието над жени и домашното насилие; същевременно подчертава, че е важно всички държави — членки на ЕС, да ратифицират Истанбулската конвенция — договора на Съвета на Европа, който има за цел да създаде всеобхватна рамка на общоевропейско равнище за защита на жените от всички форми на насилие и да предотвратява, преследва и изкоренява насилието над жени и домашното насилие; 32. обръща внимание на решаващата роля на общините и регионите за социалното сближаване, равенството между половете и заетостта в Европа, както като работодатели, така и като доставчици и възложители на услуги за социални грижи.
При изпълнението на плана за действие относно Европейския стълб на социалните права е важно социалните партньори и общините и регионите да участват цялостно както в разработването, така и в изпълнението на инициативите на ЕС в социалната област, така че да се гарантира целесъобразност и ефективност на мерките.
В това отношение решаваща роля играе европейският семестър.
Местните и регионалните власти трябва да участват във вземането на решения и да носят отговорност за начините за постигане на общите цели.
При реформата на европейския семестър трябва да се добави териториално измерение, а целите за устойчиво развитие да бъдат включени в европейския семестър; 33. подкрепя призива на Европейския парламент и на председателя на Европейската комисия в речта за състоянието на Съюза за Конвент за преразглеждане на Договорите.
КР следва да участва пълноценно в Конвента, да представлява местните и регионалните европейски представители на изборна длъжност и е изцяло ангажиран с насърчаването на концепцията за активна субсидиарност и по-голямо сътрудничество с регионалните парламенти и сдружения на местните и регионалните власти.
Многостепенното управление е задължително условие за приобщаващ и ефективен процес на вземане на решения в ЕС, като се обръща специално внимание на регионите със законодателни правомощия и на техните легитимни компетентности.
Във връзка с това КР приветства обявлението на Европейската комисия за включване на гражданските асамблеи и други практики на демокрацията на участието в изготвянето на политиките на ЕС, като подчертава обаче ролята на демократично избраните представители, които се отчитат пред своите избиратели, и се ангажира да играе активна роля в тези процеси; 34. възнамерява да предложи конкретни мерки за разглеждане на териториалното измерение на европейските политики при постигането на общата цел на ЕС за сближаване, като се вземат предвид и предложенията на Конференцията за бъдещето на Европа, както и специфичните потребности на граничните и периферните региони; 35. възлага на своя председател да предаде годишния доклад на ЕС относно състоянието на регионите и градовете и настоящата резолюция на председателите на Европейския парламент, Европейската комисия и Европейския съвет, както и на държавните и правителствените ръководители на 27-те държави — членки на ЕС, и насърчава местните и регионалните представители на изборна длъжност в Европа да разпространят доклада сред гражданите и местните медии.
Брюксел, 12 октомври 2022 г. Председател на Европейския комитет на регионите Vasco ALVES CORDEIRO